DBV sê oor dieremishandelingsgerugte by Pta-spogskoolFoto: Facebook. Die Tshwane-dierebeskermingsvereniging (DBV) het Maandag besoek afgelê by die Hoërskool Menlopark in die ooste van Pretoria nadat gerugte van dieremishandeling tydens die “40 days”-viering aan die lig gekom het. Carlos Fernandez, senior inspekteur by die Tshwane-DBV, het Dinsdag aan Maroela Media gesê die DBV kon geen bewyse vind dat diere by die skool mishandel is nie. “Voorlopige ondersoek dui daarop dat twee hoenders en ses rotte na die skool geneem is. Matriekseuns wou dit gebruik om gr. 8-leerders op die skoolvierkant tydens die viering bang te maak. Slegs twee van die rotte is egter vrygelaat, maar dadelik weer opgetel. Geen ander diere is vrygelaat nie,” het Fernandez gesê. Die DBV se ondersoek volg ná bewerings aan die lig gekom het dat leerders glo die rotte en hoenders geskop, mishandel en op hulle getrap het as deel van die sogenaamde “40 days”-viering. Dié viering is algemeen in hoërskole en ŉ geleentheid waartydens matrieks die 40ste dag voor die laaste skooldag voor die matriekeksamen vier. “Ons het ook besoek gaan aflê by die huis waar die rotte as troeteldiere aangehou word en kon geen fout vind nie. Die rotte is mak, het name en is in ŉ goeie toestand.” Fernandez het gesê wat wel gebeur het, is steeds kommerwekkend en ŉ probleem. Hulle vertrou egter die skool het reg opgetree deur die betrokke leerders wat die rotte by die skool vrygelaat het, te roskam en tugstappe te doen. “Ons is tevrede dat die voorval reg hanteer is en hoop dit skep bewusmaking by ander skole. As enigiemand beeldmateriaal het van waar ŉ dier getrap of geskop word, of bereid is om beëdigde verklarings af te lê, sal ons die saak verder voer.” Die skool het ná die DBV se besoek in ŉ verklaring gesê hy het ŉ ondersoekspan saamgestel om die bewerings volledig te ondersoek en ŉ senior onafhanklike regsgeleerde het homself daartoe verbind. “Ons het ons volle samewerking aan DBV-lede gegee en alle feite tot ons beskikking aan hulle openbaar. Ons behou graag deurlopend kontak met hulle tydens die ondersoekproses. Die DBV is ook welkom om aan die onafhanklike ondersoek deel te neem,” het Louis Cloete, voorsitter van die skool se beheerliggaam, gesê. “Die beheerliggaam beskou die bewerings in ŉ baie ernstige lig – na albei kante. Sou die bewerings as waar bewys word, sal dit so bekend gemaak word. Gepaste optrede sal volg teen diegene wat hulle daaraan skuldig gemaak het. Maar sou die bewerings as vals bevestig word, sal die beheerliggaam graag nadere ondersoek wil instel na die redes waarom sulke vals berigte versprei is.” Hy het gesê die taakspan beplan om hul ondersoek teen Vrydag te voltooi, waarna die bevindinge bekend gemaak sal word.